লড়াই করে পেয়েছিলেন চাকরি, সুপ্রিম রায়ে সব হারালেন অনামিকা

ওয়েব ডেস্ক: কলকাতা হাইকোর্টের রায়কে বহাল রাখল সুপ্রিম কোর্ট (Supreme Court)। দেশের সর্বোচ্চ আদালতের নির্দেশে বাতিল হল ২০১৬ সালের এসএসসি প্যানেল (SSC Panel Cancelled)। ডিভিশন বেঞ্চের এই সিদ্ধান্তে চাকরি হারালেন ২৫,৭৫৩ জন শিক্ষক। এই তালিকায় রয়েছেন শিলিগুড়ির (Siliguri) অনামিকা রায়ও (Anamika Roy)। দীর্ঘ আইনি লড়াইয়ের পর চাকরি পেলেও শেষ পর্যন্ত তা টিকিয়ে রাখতে পারলেন না তিনি। তাই ফের একরাশ হতাশা গ্রাস করল অনামিকাকে।

২০১৬ সালের এসএসসি নিয়োগ প্যানেলে অনিয়মের অভিযোগ ওঠে। এই প্যানেলের মাধ্যমে পরেশ চন্দ্র অধিকারীর মেয়ে অঙ্কিতা অধিকারী চাকরি পান, যা নিয়ে বিতর্ক দানা বাঁধে। নিয়োগ প্রক্রিয়ার বিরুদ্ধে আদালতের দ্বারস্থ হন ববিতা সরকার। এরপর কলকাতা হাইকোর্টের নির্দেশে তিনি চাকরি পান। এই ঘটনার পর অনামিকা রায়ও আইনি লড়াইয়ে নামেন। পরে তিনিও চাকরি পান। আমবাড়ি হরিহর হাই স্কুলে অ্যাসিস্ট্যান্ট টিচার হিসেবে নিয়োগ দেওয়া হয় তাঁকে। কিন্তু অনামিকার এই সুখ বেশিদিন টিকল না।

আরও পড়ুন: “অনভিপ্রেত…,” সুপ্রিম রায়ের পর আর কী বললেন সোমা দাস?

বৃহস্পতিবার ২০১৬ সালের এসএসসি প্যানেল সম্পূর্ণভাবে বাতিল করেছে সুপ্রিম কোর্ট। আদালত জানিয়ে দিয়েছে, যাদের অযোগ্য ঘোষণা করা হয়েছে, তাদের চাকরি বাতিল হবে এবং ১২% সুদ সহ বেতন ফেরত দিতে হবে। পাশাপাশি, তারা নতুন কোনও নিয়োগ প্রক্রিয়ায় অংশ নিতে পারবেন না। তবে যোগ্য প্রার্থীদের জন্য বয়সসীমা বাড়িয়ে পুনরায় পরীক্ষা দেওয়ার সুযোগ দেওয়া হবে।

তাই এতদিন সুপ্রিম কোর্টের রায়ে অনামিকা রায়ের শিক্ষিকা হওয়ার আশা ভঙ্গ হল। তিনি জানিয়েছেন, “আমি মনে করেছিলাম ন্যায়বিচার পাবো, কিন্তু শেষ পর্যন্ত সব হারালাম। এত কষ্ট করে চাকরি পেয়েও তা ধরে রাখতে পারলাম না।” তাঁর মতো আরও হাজারো প্রার্থী এখন অনিশ্চয়তার মুখে পড়েছেন।

দেখুন আরও খবর: